宋宮人分嫁北匠
作者：汪元量
朝代：宋

paragraphs: 皎皎千嬋娟，盈盈翠紅圍。
輦來路迢遞，梳鬟理征衣。
復采鴛鴦花，綴之連理枝。
憂愁忽已失，歡樂當自茲。
君王不重色，安肯留金閨。
再令出宮掖，相看淚交垂。
分配老斵輪，强顔相追隨。
舊恩棄如土，新寵豈所宜。
誰謂事當爾，苦樂心自知。
含情理金徽，煩聲亂朱絲。
一彈丹鳳離，再彈黄鵠飛。
已恨聽者少，更傷知音稀。
吞聲不忍哭，寄曲宣餘悲。
可憐薄命身，萬里榮華衰。
江南天一涯，流落將安歸。
向來承恩地，月落夜烏啼。